SAND  OPLYSNING  ER  KUNDSKAB  OM  TINGENE  SOM   DE  ER 


nummer  18  15.  SEPTEMBER  1921 


70.   AARGANG 


KONG  SALOMONS  TEMPEL. 


Et  Tempel  var  hos  Oldtidens  Folk  oprindelig  en  hellig,  af- 
grænset Plads;  dernæst  blev  Benævnelsen  brugt  om  den  paa 
denne  opførte  Bygning,  som  var  indviet  til  en  eller  anden  Gud- 
dom og  bestemt  til  dennes  Dyrkelse,  altsaa  Gudehus  eller  Guds- 
hus.  De  gamle  Folkeslags  Templer  er  blandt  de  Oldtidsmindes- 
mærker,  hvoraf  der  endnu  haves  mange  Levninger,  og  det 
ses  tydeligt,  at  disse  Bygninger  har  været  overordentlig  stor- 
slaaede  og  navnlig  hos  Grækerne  af  stor  Skonhed.  De  var  for- 
skelligt indrettede  efter  de  forskellige  Folks  religiose  Anskuel- 
ser. I  Reglen  var  der  dog  inderst  i  Templet  et  Allerhelligste, 
hvor  Guddommens  Billede  stod,  og  flere  Rum  eller  Forgaarde; 
oftest  forte  der  Trapper  op  til  Bygningen,  paa  de  græske 
Templer  næsten  altid  helt  rundt,  og  hyppigt  var  de  omgivne 
af  en  Mur.  Som  Eksempel  paa  et  særligt  pragtfuldt  Tempel 
kan  nævnes  det  store  Jupitertempel  paa  Kapitolium  i  Rom. 

Specielt  tænkes  ved  »Templet«  paa  Jodernes  Tempel  i  Je- 
rusalem.  Jøderne  havde  kun  dette  ene  Tempel,  og  det  var 

deres  ypperste  nationale  Helligdom  og  Enhedsmærke.  Det 
forste  Tempel  i  Jerusalem  blev  opfort  af  Salomon  formentlig 
990  f.  Kr.  paa  Moria  Bjerg.  Der  maatte  udfores  kolossale  For- 
arbejder, Udjævning  af  Fjældtoppen,  mægtige  Fundamenterin- 
ger o.  s.  v.  Templet  blev  bygget  ganske  i  Stil  med  Tabernaklet, 
kun  udfortes  det  af  Sten  og  Træ  og  blev  prægtigt  udstyret. 
Den  egentlige  Helligdom  var  60  Alen  lang,  20  Alen  bred  og 
30  Alen  høj;  af  Højden  udgjordes  de  10  Alen  af  en  Etage,  be- 
staaende  af  en  Række  Kamre,  og  som  strakte  sig  over  hele 
Helligdommen.  I  det  Helligste  var  Panelet  indvendigt  af 
Gedertræ  med  udskaaret  Arbejde  og  Guldbelægning.  Foran 
Helligdommens  Indgang  var  der  en  Forhal,  20  Alen  lang  og 
10  Alen  bred,  og  foran  den  fandtes  de  to  store  Kobbersojler, 
der  i  Biblen  benævnes  Jachin  og  Boas.  Flojdore  af  Oliventræ, 
der  var  beslaaet  med  Guld  og  prydet  med  udskaaret  Arbejde, 
førte  ind  til  det  Helligste  og  det  Allerhelligste,  hvilket  sidste 
Rum  var  20  Alen  langt,  bredt  og  højt,  altsaa  i  den  symbolsk*1 
kubiske  Form;  her  stod  to  10  Alen  høje  Keruber  af  Oliven- 
træ, ligeledes  pragtfuldt  smykkede,  med  udbredte  Vinger; 
mellem  dem  stod  Pagtens  Ark  med  Lovens  to  Stentavler;  i  det 
Helligste  stod  Røgelsesalteret  af  Guld,  10  Guldlysestager  og 
10  Skuebrødsborde,  ligeledes  af  Guld.  Mod  Syd,  Vest  og  Nord 
var  hele  Huset  omgivet  af  en  Sidebygning  paa  tre  Etager,  i 
hvilke  der  i  talrige  Kamre  opbevaredes  de  til  Templet  horende 
Skatte.  Templet  havde  to  Forgaarde,  den  ydre  og  storre  til 
Folket,  den  indre  for  Præsterne;  i  den  sidste  stod  bl.  a.  det 
store  Brændofferalter,  20  Alen  langt,  20  Alen  bredt  og  10  Alen 
højt,  udført  i  Kobber;  fremdeles  den  vældige  Kumme,  der 
kaldtes  »Havet«  og  var  30  Alen  i  Omkreds  og  10  Alen  højt; 
det  hvilede  paa  12  Kobberokser  og  benyttedes  til  de  Præsterne 
foreskrevne  Renselser;  fremdeles  var  der  10  Vaskebækkener 
af  Kobber  m.  m. 

Hele  Tempelpladsen  var  omgivet  med  overdækkede  Søjle- 
gange til  forskellig  Brug.  Skønt  dette  Tempel  saaledes  var 
meget  prægtigt,  var  dets  Størrelse  dog  ingenlunde   impone- 

rende,  og  naar  det  paa  sin  Tid  vakte  saa  overordentlig  Opsigt, 
maa  dette  vel  nærmest  tilskrives,  at  der  tidligere  slet  ikke 
fandtes  anseligere  Bygninger  i  Palæstina.  Efter  godt  30  Aars 
Forlob  blev  Salomons  Tempel  allerede  udplyndret  af  Ægyp- 
terne. Senere  misbrugtes  det  i  afguderisk  Øjemed  og  vanhel- 
ligedes; i  588  f.  Kr.  blev  det  helt  opbrændt  af  Babyionerne, 
der  ødelagde  Pagtens  Ark  og  ranede  de  hellige  Kar.  Da  Jø- 
derne efter  det  babyloniske  Eksil  i  537  f.  Kr.  af  Cyrus  fik  Til- 
ladelse til  at  drage  hjem  under  Anførsel  af  Serubabel,  be- 
gyndte de  straks  paa  Opforeisen  af  det  andet  Tempel,  der  blev 
fuldfort  og  indviet  i  516  f.  Kr.  Det  stod  paa  samme  Plads  som 
Salomons  Tempel,  men  var  ringe  og  uanseligt  mod  dette;  det 
Allerhelligste  var  aldeles  tomt;  Skattene  var  jo  ødelagte  eller 
ranede.  Omtrent  350  Aar  senere  blev  det  plyndret  og  vanæret 
af  Kong  Antiochos  Epifanes  af  Syrien,  men  Judas  Makkabæus 
lod  det  rense  og  istandsætte  og  i  165  f.  Kr.  paany  indvie  til 
Gudstjeneste.  Efter  at  have  staaet  i  henved  500  Aar  blev  det 
af  Herodes  d.  Store  næsten  fuldstændig  ombygget  eller  opfort 
paa  ny  med  stor  Pragt. 

Dette,  der  almindeligt  kaldes  det  tredje  Tempel,  hvis  Byg- 
ning stod  paa  i  lange  Tider,  bestod  af  den  egentlige  Tempel- 
bygning, der  laa  noget  højere  end  de  andre  Bygninger;  den 
var  100  Alen  høj  og  af  skinnende  hvidt  Marmor;  mod  Øst  laa 
Forhuset,  hvis  Indgang  var  uden  Dor,  saa  at  man  havde  et 
imponerende  Skue  ind  til  Skillevæggen  til  det  Helligste,  hvor- 
til Indgangen  dækkedes  ved  et  kostbart  Forhæng;  Forhuset 
var  100  Alen  bredt,  men  Dimensionerne  af  den  egentlige 
indre  Tempelbygning  var  de  samme  som  i  Salomons  Tempel. 
Det  Allerhelligste  var  stadigt  tomt;  i  det  Helligste  stod  Rø- 
gelsealteret, den  syvarmede  Lysestage  og  Skuebrødsbordet. 
Ved  Herodes'  Tempel  var  der  fire  Forgaarde:  Præsternes, 
Mændenes,  Kvindernes  og  Hedningernes,  i  hvilken  sidste  alle 
kunde  komme  ind,  men  hvor  der  paa  Latin  og  Græsk  var  op- 
slaaet  Forbud  for  Hedninger  og  urene  Joder  mod  at  gaa  læn- 
gere ind;  i  denne  Forgaard  var  der  ogsaa  opslaaet  Boder,  hvor 

der  solgtes  Offerdyr,  veksledes  Penge  o.  s.  v.  Her  var  der  ogsaa 
flere  overdækkede  Gange  og  Haller  med  Tempelskoler  o.  a. 
Det  tredje  Tempel  blev  forst  fuldendt  64  e.  Kr.,  og  allerede 
6  Aar  efter  blev  det  under  Jerusalems  Belejring  fuldstændigt 
fortæret  af  Flammerne.  Paa  Templets  tidligere  Sted  staar  der 
nu  en  muhamedansk  Moske,  der  oprindelig  blev  opført  644 
e.  Kr. 

I  Allers  »Illustreret  Familie-Journal«  Nr.  27  1921  findes 
en  Beskrivelse  og  Billeder  af  Kong  Salomons  Tempel.  Vi  brin- 
ger her  Udgiveren  vor  bedste  Tak  for  velvillig  Imødekommen- 
hed og  Laan  af  Fotografierne  og  gengiver  Tekst  og  Billeder 
nedenfor: 

Da  Palæstina  ved  Verdenskrigens  Afslutning  fra  at  være 
en  tyrkisk  Provins  kom  ind  under  engelsk  Protektorat,  frem- 
sattes der  i  England  fra  visse  Kredse  Forslaget  om  at  gen- 
opbygge Kong  Salomons  Tempel  paa  Moria  Bjerg  i  Jerusa- 
lem. Det  viste  sig  ved  et  hurtigt  Overslag,  at  skulde  Templet 
genopbygges  blot  nogenlunde,  som  det  var  i  Salomons  Tid, 
vilde  det  koste  henimod  1200  Millioner  Kroner,  og  dermed 
blev  Planen  opgivet.  Men  Diskussionen  havde  vakt  Interesse 
for  Salomons  Bygning,  og  man  har  omkring  i  Verden  med 
Iver  studeret  de  Rekonstruktioner,  som  lærde  Orientalister  og 
Arkæologer  har  opstillet.  Det  Billede,  man  her  ser  af  Temp- 
let, er  en  saadan  Rekonstruktion,  foretaget  af  Englænderne 
Johann  Tenz,  Dr.  Gaster,  Samuel  Schor  og  James  Neil.  Man 
vil  naturligvis  være  tilbøjelig  til  at  tro,  at  der  i  en  saadan  Re- 
konstruktion af  en  for  Tusinder  af  Aar  siden  forsvunden  Byg- 
ning er  mere  Fantasi  end  Realitet.  Imidlertid  maa  man  huske, 
at  man  har  haft  ikke  saa  lidt  at  holde  sig  til.  For  det  forste 
har  man  god  Besked  om  hele  Byggemaaden  paa  Salomons 
Tid,  blandt  andet  om  den  ejendommelige  Symbolik,  der  an- 
vendtes ved  Opforeisen  af  enhver  større  Bygning,  dernæst  har 
man  foretaget  en  Mængde  Udgravninger  paa  Stedet,  hvor 
Templet  laa,  og  hvor  nu  Omars  Moske  ligger,  og  man  har 

fundet  en  Mængde  Murrester,  der  viser  Bygningens  Omrids, 
og  endelig  har  man  jo  det  gamle  Testamentes  Beretninger  at 
holde  sig  til.  I  1ste  Kongernes  Bog  og  2den  Krønikernes  Bog 
gives  der,  som  man  véd,  en  meget  detailleret  Beskrivelse  baade 
af,  hvorledes  Salomon  byggede  Templet,  og  hvorledes  han 
indrettede  det,  og  saa  nøje  stemmer  denne  Beskrivelse  overens 
med  Udgravningens  Resultater,  at  man  for  Eksempel  paa 
flere  af  Ringmurens  Sten  har  fundet  fønikiske  Bygmestres 
Mærker,  hvad  der  viser,  at  man  her  staar  over  for  de  Dele  af 
Arbejdet,  som  Salomon  ifølge  det  gamle  Testamente  lod  Ar- 
bejdere fra  Kong  Hiram  i  Tyros  udføre.  Til  Bygningen  havde 
Kongen  udskrevet  70.000  Mænd  til  Lastdragere,  80.000  til  at 
hugge  paa  Bjerget  og  3600  til  Opsynsmænd,  og  desuden  for- 
skaffede Kong  Hiram  ham  30.000  Arbejdere,  »fordi  der  ikke 
var  nogen  i  Israel,  der  forstod  at  hugge  Træer  som  Zido- 
nierne«.  De  Maal  paa  Bygningens  Længde  og  Bredde,  som 
man  finder  i  1ste  Kongernes  Bog  og  2den  Krønikernes  Bog, 
stemmer  ogsaa  fuldstændig  overens  med  Udgravningerne,  saa 
Modellen  af  Templet,  man  ser  her,  vil  sikkert  ikke  være  meget 
forskellig  fra  Virkeligheden. 

Med  de  183.000  Mand  byggede  Kong  Salomon  i  ca.  18  Aar 
paa  Templet  og  i  13  Aar  paa  sit  eget  Hus.  Det  hele  Kompleks 
rummede  da  ikke  blot  Kongens  Slot,  Templet  med  Forgaarde, 
Helligdomme,  Allerhelligste,  Broer,  Porte  og  Stalde  til  Offer- 
dyr, det  har  ogsaa  haft  Boliger  for  Præsterne,  en  Tronsal  til 
Domsafsigelser,  det  store  »Hav«,  i  hvilket  Præsterne  rensede 
sig,  og  en  Række  andre  Bygninger.  Om  det  hele  er  gaaet  en 
stor  Mur,  der  har  skilt  det  fra  den  øvrige  Verden.  Det  har  væ- 
ret den  hellige  By  i  Byen.  Efter  de  gammeltestamentlige  Be- 
skrivelser har  Salomon,  hvis  Rigdomme  har  været  uhyre,  an- 
vendt ganske  enorme  Summer  paa  det.  Det  meste  Bygnings- 
materiale har  været  »hele  Sten«,  det  vil  sige  mægtige  Blokke, 
»som  blev  tilførte,  og  hverken  Hamre  eller  Økse  ej  heller  no- 
get Redskab  af  Jern  blev  hørt  i  Huset,  der  det  byggedes«, 


RIDS  AF  TEMPLET 
OG  FORKLARING  AF  DE  FORSKELLIGE  DELE. 

I  lste  Kongernes   Bog  7.-8.  Kapitel  og  i  2den  Krønikernes  Bog, 

3,4.  og  5.Kapitel  i  det  gamle  Testamente  læser  man  den  fuldstændige 

Beskrivelse  af  Templets  og  Kongeborgens  Dele. 

Man  genfinder  dem  nu  her. 

1)  Broen,  der  førte  over  Tyropo 
jons  Dal. 

2)  Libanons  Skovhus. 


(1.  Kong.  Bog.,  7.  Kap.) 

3)  Dobbeltport. 

4)  Bygningen,  i  hvilken  Kongens 
Trone  stod. 

(1-  Kong,  7.) 

5)  Tredobbelt  Port. 

6)  Kongens  Palads. 

7)  Ydermuren,  der  gik   rundt    om 
hele  det  egentlige  Tempel. 

8)  Forgaarden,    hvori  Folket    for- 
samledes. 

9)  En  Trappe    med    12    Trin,    der 
ledte  til 

10)  Den  nedre  Del   af  Forgaarden. 


11)  Trefløjet  Bygning  om  den  mel- 
lemste Gaard. 

12)  Den  mellemste  Gaard  eller  „Det 
hellige". 

13)  Trappe  op  til  „Det  store  Hus". 

14)  Det  store  Hus. 

15)  Gaarden  for  Brændofrene. 

16)  De  to  Piller  Jachin   og  Boas. 

(1.  Kong.  Bog,  7.  Kap.) 

17)  Det  Allerhelligste. 

18)  Det  mellemste  Taarn. 

(2.  Krønik.  Bog,  3.  Kap.) 

19)  Millos  Hus. 

(2.  Kong.,  12.  Kap. 

20)  En  Del  af  Kongens  Slot. 

21)  Staldene,    i    hvilke  Offerdyrene 
henstod. 

endvidere  Cedertræ  i  Bjælker  og  Bræder  »med  udskaarne 
Knapper  og  udsprugne  Blomster«,  Kobber  og  Guld  og  Solv. 
Det  er  naturligvis  ikke  muligt  at  sige,  hvad  hele  Bygningen 
har  kostet,  thi  baade  Arbejdsløn  og  de  Materialer,  som  kom 
fra  Kong  Hiram  i  Tyros  og  Zidon,  blev  betalte  med  Korn  og 
Olie  og  andre  Naturalier,  men  man  kan  gøre  en  lille  Bereg- 
ning over,  hvad  der  er  medgaaet  af  Guld  og  Sølv.  Der  for- 
tælles i  det  gamle  Testamente,  hvor  mange  Talenter  Guld  og 
Sølv,  der  gik  med  til  Bygningen:  til  Tagdækning  og  Væg- 
beklædning, til  Kar  og  Lysestager;  og  efter  de  Beregninger, 
man  har  over,  hvad  en  Talent  Guld  eller  Sølv  betød,  kan  man 
regne  med,  at  der  i  vore  Penge  er  anvendt  ca.  800  Millioner 
Kroner.  Der  er  endogsaa  opstillet  Beregninger,  hvorefter  alene 
Ædelmetallet  i  vore  Dage  vilde  have  kostet  over  2000  Millio- 
ner Kr.  Man  maa  dog  huske,  at  Værdierne  var  anderledes  den 
Gang  end  nu.  —  Ved  Bygningen  af  denne  Model  af  Salomons 
Tempel  har  man  som  sagt  i  første  Række  taget  Hensyn  til 
Beretningerne  i  det  gamle  Testamente.  Den,  der  vil  studere 
vort  Billede  nærmere,  bør  ogsaa  tage  for  sig  1ste  Kongernes 
Bog  og  2den  Krønikernes  Bøg.  Man  vil  da  have  den  fuldstæn- 
digste  Forklaring  og  Beskrivelse. 


»Hvad  man  lærer  sin  Sjæl  at  forvente,  det  vil  den  op- 
bygge.« 

Vort  Hjærtes  Længsler,  vor  Sjæls  Higen  er  noget  mere  end 
blotte  Tanketaager,  fostrede  af  Indbildningskraften,  eller 
daadløse  Drømme.  De  er  Profetier,  Forudsigelser,  Budbrin- 
gere om  og  Forløbere  for  Ting,  som  kan  blive  til  Virkelighed. 
De  giver  Maal  for,  hvor  højt  vi  tør  sigte,  hvor  vidt  vi  tør 
spænde. 

Hvad  vi  længes  imod,  alvorligt  onsker  og  stræber  efter  at 
udføre,  er  paa  Vej  til  at  blive  Kendsgerninger.  Vore  Idealer 
er  som  skyggeagtige  Omrids  af  bagvedstaaende  Virkeligheder 
—  Kærnen  i  selve  det,  der  haabes. 

Billedhuggeren  véd,  at  hans  Ideal  ikke  er  et  blot  og  bart 
Foster  af  hans  Indbildningskraft;  men  det  er  en  Profeti,  en 
Anelse  om  det,  der  vil  mejsles  i  det  ægte  Marmor. 

O.  Swett  Marden. 


EFTERAARSKONFERENCERNE  I  NORGE 

vil  blive  afholdt  som  følger: 

Bergen  8.,  9.  og  10.  Oktober. 
Trondhjem  15.,  16.  og  17.  Oktober. 
Kristiania  22.,  23.  og  24.  Oktober. 

Aug.  S.  Schou, 
Præsident  for  den  norske  Mission. 


EFTERAARSKONFERENCERNE 
I  DANMARK 

vil  blive  afholdt  som  følger: 

Aalborg  8.,  9.  og  10.  Oktober. 
Aarhus  15.,  16.  og  17.  Oktober. 
København  21.,  22.,  23.  og  24.  Oktober. 


NOTITS. 


Ved  vort  Besøg  i  Norge  for  nogle  Dage  siden  blev  vor  Op- 
mærksomhed henledet  paa  Referatet  af  Konferencen,  der  af- 
holdtes i  Kristiania  den  24.  April  1921,  hvori  det  blev  forglemt 
at  indføre,  at  Ældste  Julius  Stenersen,  efter  eget  Ønske,  blev 
lost  fra  at  være  Bestyrer  for  Kristiania  Grens  Søndagsskole 
med  Tak  og  Ære  for  vel  udført  Arbejde  i  den  Tid,  han  har 
staaet  som  Bestyrer. 


286 
DE  TRE  STORE  TÆNKERE. 

Af  Dr.  phil.  Frederik  Poulsen. 
(Fra  Dagbladet  »Kobenhavn«.) 

I. 

SOKRATES 

Fjern  fra  Mængden  og  ensom  er  den  nyere  Tids  Tænkere. 
Da  Descartes  i  1629  efter  et  omflakkende  Liv  planlagde  sit 
Hovedværk,  slog  han  sig  ned  i  Holland  og  levede  der  ensomt 
i  20  Aar  med  sine  Idéer  og  Optegnelser,  idet  han  i  denne  Pe- 
riode 24  Gange  vekslede  Opholdssted  for  at  undgaa  Besog  og 
Breve,  og  midt  i  det  folkerige  Amsterdam  boede  han  som 
Eremit  og  var,  som  han  selv  siger,  det  eneste  Menneske  i 
Byen,  der  hverken  bekymrede  sig  om  Forretninger  eller  Po- 
litik. Længe  tovede  han,  for  han  begyndte  med  Offentliggørel- 
sen af  sit  Værk,  og  da  var  Freden  forbi.  Baade  Begejstringen 
og  Forbitrelsen  gjorde  ham  Opholdet  i  Holland  ufrit  og  tvang 
ham  bort,  og  mod  sin  Vilje  endte  han  som  Forelæser  og  Hof- 
mand hos  Dronning  Christina  af  Sverige.  Ogsaa  Spinoza  talte 
kun  til  Samtiden  gennem  sine  Skrifter.  Selv  levede  han  en- 
som og  upaaagtet  og  tjente  til  Livets  Ophold  ved  at  slibe  op- 
tiske Glas. 

Sokrates  er  Tænkeren  fra  Menneskehedens  Ungdom,  hvis 
Virksomhed  og  Forkyndelse  foregaar  midt  i  det  daglige,  ak- 
tive Liv.  Han  er  den  første,  der  har  formuleret  Filosofiens 
Grundsporgsmaal:  hvad  er  Meningen  med  Mennesket  midt  i 
den  gaadefulde  Verden?  Men  han  stillede  det  ikke  til  faa  fag- 
lærte Kolleger  eller  en  lille  Kreds  af  Oplyste,  men  til  enhver, 
han  mødte,  ogsaa  Haandværkeren  og  den  menige  Mand. 

I  Syden,  hvor  Samtaler,  politiske  Forhandlinger,  Handel 
og  Retspleje  tildels  endnu  foregaar  i  fri  Luft,  paa  Gader  og 
aabne  Pladser,  var  denne  Sokrates'  Form  for  Forkyndelse 
naturlig  og  selvfølgelig.  Paa  Athens  Torve  eller  i  Gymnasierne 
modtes  Fædrene  og  drøftede,  hvorledes  de  skulde  dygtiggore 
deres  Sønner,  og  baade  Lærerne  i  »Musik«  af  den  gamle  Skole 

og  de  nymodens  Sofister  var  lige  for  Haanden,  blandede  sig 
maaske  endog  i  Samtalen.  Eller  Klyngerne  samledes  og  de- 
batterede en  berømt  Politikers  sidste  Tale  eller  den  og  den 
Statshandling,  og  enhver  kunde  tage  Ordet  og  sige  sin  Me- 
ning. Hver  Drøftelse  formede  sig  som  en  Ordkamp  med  de 
Omkringstaaende  som  kritiske  og  fordringsfulde  Kampdom- 
mere. Ingen  fik  Lov  at  brede  sig  med  Trivialiteter  og  Selv- 
følgeligheder. Denne  Hovedstadsbefolkning  tørstede  efter  Ny- 
heder, krævede  funklende  Liv  og  straalende  Vid  i  Taler  og 
Dialoger,  taalte  alle  Meninger,  kun  ikke  Kedelighed  og  Selv- 
behagelighed. Vé  især  den,  der  vilde  ramme  Modstanderen 
ved  at  pukke  paa  Stilling  eller  Autoritet,  naar  Argumenterne 
svigtede!  Saa  var  det  klogere  at  forringe  sig  selv,  at  tillade 
sig  i  al  Jævnhed,  som  en  ringere  Mand  af  Folket,  at  stille  et 
Par  smaa  Spørgsmaal,  som  man  saa  mindeligt  bad  de  kloge 
Sagkyndige  besvare.  Kunde  man  da  faa  Ram  paa  den  anden 
og  vise,  at  han  var  mere  uvidende  end  En  selv,  saa  var  man 
sikker  paa  de  Omstaaendes  Tilslutning. 

Det  er  disse  Forhold,  der  har  givet  den  sokratiske  Sam- 
tale dens  Stil,  den  berømte  sokratiske  Ironi  dens  Form.  So- 
krates er  saa  langt  fra  at  være  Skolemesteren  med  hævet 
Pegefinger,  at  han  tværtimod  giver  sig  som  den  enfoldige 
Lægmand,  der  søger  Oplysning,  som  ikke  forstaar  dette  eller 
hint  Punkt  og  er  saa  villig  til  at  lade  sig  belære,  men  sporger 
og  bliver  ved  at  spørge,  til  den  indbildte  Kloge  opgiver  Ævret 
i  slet  dulgt  Raseri.  Han  er  ogsaa  jævn  af  Viden,  forstaar  sig 
ikke  som  Thales  paa  Himmellegemerne  og  Naturfænomenerne, 
nej,  nej,  det  er  langt  over  hans  Forstand.  Han  vil  blot  saa 
gerne  vide,  hvorledes  man  bliver  en  dygtig  Borger,  en  tapper 
Soldat,  et  godt  Menneske,  eller  hvorledes  man  bedst  gør  sin 
Stat  sund  og  stærk.  Han  er  ikke  som  Sofisterne  i  Stand  til  for 
Betaling  at  undervise  en  ung  Mand  til  at  blive  en  slagfærdig 
Taler  eller  en  dreven  Politiker.  Sokrates  har  intet  at  fordre 
Betaling  for,  thi  han  véd  ingen  Ting  og  giver  sig  heller  ikke 
ud  for  at  vide  noget.  Det  eneste,  der  adskiller  ham  fra  So- 

fisten  eller  den  sagkyndige  Menigmand,  er,  at  han  er  klar 
over  sin  Uvidenhed  og  gerne  vil  have  den  afhjulpet.  Derfor 
kan  han  heller  ikke  blive  træt  af  at  spørge. 

En  Dag  var  der  for  Eksempel  kommen  en  fremmed  Fægte  - 
lærer  til  Athen,  en  Mand  med  stort  Ry,  og  de  velhavende  Fa- 
miljefædre  drøfter  nu  indbyrdes,  om  de  skal  lade  ham  under- 
vise deres  Sønner.  »Hvad  vil  I  opnaa?«  spørger  Sokrates,  og 
Fædrene  svarer,  at  de  vil  gøre  deres  Sønner  til  tapre  Sol- 
dater. »Hvad  Slags  Tapperhed  tænker  I  særligt  paa?«  fritter 
Sokrates  videre,  og:  »Hvad  er  Tapperhed?«  En  Mand,  der  har 
været  med  i  Krig,  giver  Svaret:  »Tapperhed  er,  naar  man  ikke 
lober  sin  Vej  i  Kampen.«  Sokrates  bemærker,  at  man  ogsaa 
kan  være  tapper  overfor  Sygdom  eller  ved  at  gøre  Modstand 
mod  uretfærdige  Magthavere,  og  viser  dermed,  at  den  anden 
kun  har  givet  et  enkelt  Eksempel  paa  Tapperhed,  men  ikke 
forklaret,  hvad  Tapperhed  egentlig  er.  Den  virkelig  Tapre 
véd,  at  der  gives  Ting,  der  er  værre  end  Døden,  f.  Eks.  at  gore 
Uret,  svigte  sin  Pligt,  komme  i  Strid  med  det  bedste  i  sig  selv 
ved  at  bøje  sig  for  ydre  Overmagt.  Har  den  Tapre  her  Valget, 
saa  vælger  han  Livsfaren.  Derimod  er  det  ikke  Tapperhed 
med  lukkede  Øjne  og  dumdristigt  at  styrte  sig  i  Fare.  Den 
Tapre  véd,  at  det  er  hans  Pligt  under  visse  Forhold  at  gøre 
alt  for  at  redde  sit  Liv.  Hvis  Hærføreren,  af  hvis  Dygtighed 
Slagets  Udfald  afhænger,  kaster  sig  ind  i  Kamptummelen,  saa 
er  han  ikke  tapper;  derimod  hvis  han  holder  sig  tilbage,  selv 
med  Fare  for  at  synes  fejg.  Gennem  saadanne  og  andre  Eks- 
empler naar  Sokrates  frem  til  Begrebsbestemmelsen:  Tapper- 
hed er  den  rigtige  Indsigt  i,  hvad  man  bør  frygte  og  ikke 
frygte,  og  Viljen  til  at  handle  derefter. 

Paa  den  Maade  tvang  Sokrates  i  hvert  enkelt  Tilfælde  sin 
Samtid  til  at  tænke  ethvert  Problem  igennem,  føre  Under- 
søgelsen til  Bunds.  Vedholdende  som  en  Bremse  kredsede  han 
om  og  stak  med  uventede  Spørgsmaal  den  ulykkelige  Spids- 
borger, der  vilde  hjælpe  sig  igennem  med  gængse  Fraser  eller 
overfladisk  Overlevering.  Gennem  en  Styrtesø  af  Spørgsmaal 

vilde  han  rense  Sindene  for  Uvidenhed  og  tvinge  hver  enkelt 
til  at  erkende,  hvad  der  baadede  ham  bedst,  og  hvorved  han 
kunde  blive  en  nyttig  Samfundsborger.  Sokrates,  der  var  Son 
af  en  Jordemoder,  sagde  selv  spøgende,  at  det  kun  var  hans 
Moders  Kunst,  han  øvede,  idet  han  forløste  Sjælene  med 
Sandhedens  Erkendelse. 

Alt  dette  var  noget  nyt  i  Menneskehedens  Historie.  For- 
underlig har  Sokrates'  Virkning  været  paa  dem,  der  sluttede 
sig  til  ham,  særlig  de  Unge. 

Der  udgik  et  sælsomt  Trylleri  fra  denne  braknæsede  Mand 
med  den  skaldede  Isse,  de  smaa  Hundeøjne  og  de  tykke  Læ- 
ber, han,  som  gik  i  daarlige  Klæder,  barfodet  hele  Aaret  og 
ødte  sin  Formue  for  at  lytte  til  den  »dæmoniske«  Stemme  i 
sit  Indre,  der  drev  ham  frem  til  Spørgsmaal  og  Undersøgel- 
ser. Alle  har  set  noget  forskelligt  i  hans  Væsen.  Nogle  fæstede 
sig  ved  hans  Ligegyldighed  overfor  Livets  Goder,  thi  han 
kunde  sige  med  Spinoza:  »Fra  Dag  til  Dag  var  jeg  i  Forlegen- 
hed, hvor  jeg  skulde  finde  det  daglige  Brod,  og  dog  var  jeg 
et  af  de  lykkeligste  Mennesker  paa  den  vide  Jord.«  Og  dog 
var  Sokrates  ingen  Asket,  men  deltog  gerne  i  Fester  og  muntre 
Drikkelag  og  holdt  ud  længere  end  nogen  anden.  Derfor 
kunde  en  anden  af  Eleverne  opfatte  ham  som  Repræsentant 
for  den  muntre,  sorgløse  Nyden.  Men  for  Platon,  den  ypperste 
af  Disciplene,  var  Sokrates  den  dæmoniske,  den  store,  stille, 
glødende  Sandhedssøger,  hvis  indre  Ild  sporedes  selv  i  de 
stilfærdigste  Spørgsmaal. 

Thi  for  Sokrates  var  Indsigten  i,  hvad  der  var  god  og  rig- 
tig Handling,  ensbetydende  med  Udforeisen.  Dyd  er  Viden, 
sagde  han.  Dermed  udtalte  han,  at  Indsigten  ikke  beroede  paa 
den  klare  Opfattelse  alene,  men  paa  Erfaring,  Oplevelse,  man 
kunde  næsten  sige:  Besættelse.  Derfor  vandtes  den  sande  Vi- 
den ikke  i  forste  Omgang.  Sokrates  vidste  fra  sig  selv,  at  Li- 
denskaben kunde  spille.  Indsigten  et  Puds.  Selv  havde  han  i 
sin  Ungdom  været  en  ubændig  hidsig  Mand,  og  det  tog  Tid, 
før  Fornuften  sejrede  over  hans  Temperament.  Det  fortælles, 

at  en  Asiater,  der  var  berømt  for  at  kunne  aflæse  et  Men- 
neskes Karakter  af  hans  Ansigt,  efter  en  Undersøgelse  af 
Sokrates'  Ydre  erklærede  ham  for  dum,  sløv  og  kvindekær. 
Alle  lo,  men  Sokrates  erklærede,  at  Manden  havde  Ret:  han 
havde  haft  disse  slette  Anlæg,  men  overvundet  dem  ved  For- 
nuftens Hjælp. 

Paa  den  Maade  blev  Indsigten  for  Sokrates  noget  ophøjet, 
noget  som  den  Kristnes  »Erfaringer«,  den  dybe  Oplevelse  af 
Sandheden,  der  gjorde  det  umuligt  for  Mennesket  ikke  at  lyde 
dens  Bud.  Kun  gennem  Indsigten  nærmer  Mennesket  sig  Gud 
og  bliver  godt. 

Sokrates  paakaldte  ikke  det  overnaturlige.  Det  er  hans 
Storhed,  at  han  aldrig  lod  sig  hylde  som  en  Guddoms  Re- 
præsentant eller  talte  med  himmelsk  Tunge.  Han  var  og  blev 
Mennesket,  der  strider  sig  møjsomt  frem  til  Sandheds  Er- 
kendelse. Men  denne  Sandhed  selv  var  hellig,  var  Guds  hem- 
melighedsfulde Tale  i  Menneskehj ærtet,  og  derfor  kan  So- 
krates trods  alt  minde  om  Middelalderens  Mystikere  med  de- 
res Stræben  efter  at  skabe  det  tomme  Rum  i  Menneskehjær- 
tet  for  at  fylde  det  med  Erkendelsen  af  det  guddommelige. 

I  denne  høje  Vurdering  af  Indsigten  er  Sokrates  ægte  At- 
tiker.  I  sin  berømte  Ligtale  siger  Perikles  om  sit  Folk:  »Vi 
har  den  Ejendommelighed,  at  vi  baade  er  dristige  og  tænker 
til  Bunds  over,  hvad  vi  indlader  os  paa,  noget  der  berøver 
andre  deres  Handlekraft.« 

Da  ikke  desto  mindre  det  attiske  Folk,  fortørnet  og  trættet 
af  Sokrates'  paatrængende  Krav  om  aandelig  Redelighed  og 
Selvstændighed,  dømte  ham  til  Straf,  da  aabenbarede  han,  at 
han  havde  Indsigt  i,  hvad  Tapperhed  var.  Da  faldt  det  ham 
ikke  ind  at  bede  sine  Dommere  om  Skaansomhed,  tværtimod 
æggede  han  dem  ved  Trods  til  at  afsige  Dødsdommen.  Thi  i 
sit  Livs  Opgave:  at  være  sit  Folks  Samvittighed  kunde  han 
ikke  svigte.  Sokrates  døde  ikke  som  en  Martyr,  der  ser  Him- 
len aabne  sig  og  derved  kommer  let  gennem  Døden.  Han  gik 
til  Giftbægeret  med  klar  Indsigt  i  Dødens  Væsen:  »Enten  er 

Dåden  som  en  evig  Søvn,  og  den  kan  ingen  fornuftig  Mand 
frygte,  eller  der  er  et  Hinsides,  hvor  jeg  kan  mødes  med  mit 
Folks  Ypperste  og  fortsætte  med  min  Virksomhed:  at  sporge 
for  at  prøve  Sjælene.« 

Derfor  blev  hans  Død  Prøvestenen  paa  hans  Livs  og  hans 
Læres  Ægthed.  Han  lærte  Menneskeheden,  at  Døden  er  at 
foretrække  fremfor  at  se  sig  sjælelig  forringet. 


NOGEN  FØLGER  DIG. 

Nogen  folger  Dig.  Der  er  nogen,  der  ser  Dine  Fodspor  i 
Sandet,  og  som  ubevidst  følger  Din  Vej.  Der  er  nogen,  der 
har  fanget  et  Glimt  af  Dig,  som  Du  vandrer  gennem  Livets 
hemmelighedsfulde  Skove,  og  som  kommer  efter  Dig,  maaske 
blot  fordi  han  ikke  véd  nogen  bedre  Retning  at  tage. 

Thackeray  sagde,  at  ingen  Irlænder  var  saa  fattig,  at  han 
ikke  havde  en  endnu  fattigere  Irlænder  levende  paa  sin  Be- 
kostning. Og  ingen  er  saa  ubetydelig,  at  han  ikke  ved  sit  Eks- 
empel bestemmer  en  andens  Liv. 

Vi  holder  af  at  undervurdere  os  selv  —  for  at  slippe  for 
Ansvar;  men  vi  kan  ikke  slippe  udenom  den  skæbnesvangre 
Magt  til  at  lede  andre.  De  følger  os,  enten  vi  vil  eller  ej. 

De  Eksempler,  der  følges  ihærdigst,  er  de,  der  ikke  sætter 
sig  selv  op  som  Eksempler.  Naar  et  Menneske  raaber:  »Gør 
ikke  som  jeg,«  faar  hans  Handlinger  netop  stærkest  Hold  paa 
os.  Drengene  bander  og  ryger,  fordi  de  ser  andre  gøre  det. 
Ungdommen  drikker,  fordi  andre  gør  det.  Folk  gør  mange 
Ting,  snarere  fordi  andre  gør  det,  end  af  nogen  anden  Grund. 

Der  er  nogen  Tiltrækningskraft  i  enhver  af  os;  lige  meget 
hvor  ubemærket  en  Person  Du  end  forekommer  Dig  selv  at 
være,  der  er  nogen,  der  ledes  af  Dig  ved  de  usynlige  Traade, 
der  naar  fra  Dig  til  ham.  Ingen  Sjæl  vandrer  alene.  Ingen  af 
Dine  Handlinger  undgaar  sit  Ekko  i  en  andens  Bryst.  Ned 
ad  Livets  Veje  vandrer  Du  i  Spidsen  for  en  Procession.  Taa- 

get  og  instinktmæssig  følger  den  Dig.  Ubevidst,  mere  end  be- 
vidst, gør  Du  denne  Verden  til  et  bedre  eller  værre  Sted,  Du 
øger  dens  Skat  af  Lykke  eller  dens  Dynge  af  Elendighed;  Du 
spreder  Lys  eller  avler  Mørke.  Du  kan  ikke  undgaa  det  saa 
længe,  Du  lever. 

Naar  de  allersidste  Bøger  skal  gøres  op,  da  er  det  Dine 
»smaa,  navnløse,  forglemte  Handlinger«,  som  vil  veje  mest. 


VÆBNERSANG. 

Altid  frejdig,  naar  Du  gaar 
Veje,  Gud  tor  kende, 
selv  om  Du  til  Maalet  naar 
forst  ved  Verdens  Ende. 

Aldrig  ræd  for  Mørkets  Magt! 
Stjernerne  vil  lyse; 
med  et  Fadervor  i  Pagt 
skal  Du  aldrig  gyse. 

Kæmp  for  alt,  hvad  Du  har  kært, 
dø,  om  saa  del?  gælder, 
da  er  Livet  ej  saa  svært, 
Doden  ikke  heller. 

